АҞӘА, хәажәкыра 25 - Sputnik. Урыстәылеи Аԥсни 2021 шықәсазтәи акультура аусхк аҟны аусеицураз аплан рнапы аҵарҩит ҳәа аанацҳауеит Аԥсны акультура аминистрра асаит.
Адокумент рнапы аҵарҩит Аԥсни Урыстәылеи рминистрцәа Гудиса Агрбеи Ольга Лиубимовои.
2021 шықәсазтәи акультура аусхк аҟны аусеицураз аплан аҳәаақәа ирҭагӡаны иазыԥхьагәаҭоуп Игор Моисеев ихьӡ зху жәлар рыкәашара академиатә ансамбль аконцертқәа Аԥсны рымҩаԥгара, Ф. А. Искандер ихьӡ зху аурыс драматә театр аспектакль "Ишьаарҵәыроу ачара" Санкт-Петербург имҩаԥысраны иҟоу ИАРи Балтиеи атәылақәа ХХIII Жәларбжьаратәи ртеатртә фестиваль аартраан ақәыргылара.
Аԥсны ахьыԥшымра Амш, нанҳәа 26 азы Аҟәа имҩаԥгахоит аконцерттә программа, уи иалахәхоит П. И. Чаиковски ихьӡ зху Жәларбжьаратәи аицлабра алауреатцәеи, Адыгеиатәи Ареспублика афилармониа асимфониатә оркестри, Аԥсны Аҳәынҭқарра акамертә оркестри.
Урыстәыла акультура аминистр Ольга Лиубимова иазгәалҭеит аепидемиологиатә ҭагылазаашьа иахьмырԥшыкәа ииасыз ашықәс азы апроектқәа жәпакы шеицымҩаԥгаз.
"Урыстәыла жәлар рартист, апрофессор Лев Конторович напхгара ззиуа академиатә Хор Ду "Ахортә шәаҳәара азҟазацәа" аконцерт Р. Гәымба ихьӡ зху Аԥсуа филармониаҿы амҩаԥысра, Фазиль Искандер ихьӡ зху аурыс драматә театр аспектакль "Ҳаџьы-Мураҭ" онлаин-рбара аинтерес ду цәырызгаз проектқәан", - лҳәеит Лиубимова.
Аиԥылара аҳәаақәа ирҭагӡаны иазгәаҭан урыстәылатәи аган ацхыраара шыҟанаҵо акультураҵаратә усбарҭақәа рзы онлаин-уснагӡатәқәа рымҩаԥгараҿы. Лиубимова дазааҭгылеит Аԥсни Урыстәылеи рбиблиотекақәа рыбжьара аусеицура ҩаӡара ҳаракыла ишымҩаԥысуа.
Уаанӡатәи адыррала хәажәкыра 24 рзы Гудиса Агрбеи Москва ақалақь акультуратә ҭынха Адепартамент анапхгаҩы актәи ихаҭыԥуаҩ Сергеи Мирзоиани еиԥылеит. Аганқәа рылацәажәеит акультуратә ҭынха аобиектқәа ашәҟәы рҭагалареи рреставрациеи рызҵаарақәа, урҭ аобиектқәа реиқәырхареи рхархәареи рзинтә ҭышәныртәалара азҵаарақәа.